春日與會要同舍會飲西園
作者：程俱
朝代：宋

paragraphs: 今我忽不樂，駕言及陽春。
西郊桃始華，未動車馬塵。
名園開綠野，氣象淑且新。
相從同舍郎，珠璧驚市人。
垂鞭度長楊，和風拂衣巾。
時花靚無言，草木含晴薫。
迢迢西荘鏡，似與江南鄰。
漾舟入天境，不辨水與雲。
誰移呼猿澗，亂石瑣怪珍。
奔雷轉三峡，可潄不可渾。
止水照我心，流泉醒我神。
終年九衢客，一洗聲利氛。
歸來卧蝸舍，夢堕吴松濱。